Septembermaand in ons kombuistuin
blaargroente soos pakchoi
Suurlemoen en Kumkwatbome
Hierdie maand plant ons suurlemoen- en kumkwatbome. Jy kan hulle eintlik, soos ander sitrus oral en enige tyd van die jaar plant – behalwe wintertyd in rypareas.
Vir die suulemoenboom benodig jy 'n groterige pot – ongeveer 50 x 50cm hoort reg te wees. Verwyder die swart plastiek versigtig wanneer jy die boom oorplant, sodat die potgrond rondom die wortels nie loskom nie. Gebruik organiese misstof in plaas van beenmeel aangesien sitrusplante baie stikstof en potassium benodig. Laventel en petunias is ideale pasmaats vir hierdie bome om witvlieg en luise te beveg.
Jy kan 'n kleiner pot vir die kumkwatboom gebruik en onthou om weer 'n lagie potgrond te strooi na jy die misstof ingewerk het. Maak seker die boom en wortels is stewig in die grond. Die kumkwat leen hom ook goed tot 'n snoeiboom en bedank jou laat-winter met vrugte.
Albei word in potte geplant en hoewel 'n pot 'n mooi toevoegsel tot enige tuin is , impliseer dit werk want jy moet met 'n tuinslang of gieter natmaak. In die somer het sitrusbome heelwat water nodig, ongeveer 10L elke tweede dag, maar onthou, in die winter is eenmaal per week genoeg.
'n Maklike plan om besproeiing aan te lê tot binne-in die pot. Lê 'n dik pyp van die kraan af aan en nog een in die pot. Verbind die twee met 'n dunner pypie wat buigbaarder is. Die pyp in die pot kry tussen 5 en 6 gaatjies in. Om hom te verdoesel en ook vog in te hou, word handevol bas bo-in die pot gegooi. Jy kan ook 'n apparaat installeer waarvolgens die sproeier aan en afgeskakel word op gestelde tye. So bespaar jy water want nou gaan dit alles in die pot in en verdrink die patio nie.
Dit is wys om jou hele tuin met 'n sprinkelstelsel uit te lê wat, indien moontlik, aan 'n boorgat gekoppel is. Hoewel jy aanvanklik 'n paar rand hoes, spaar jy uiteindelik heelwat op jou munisipale rekening. Raadpleeg jou naaste kwekery vir verdere instruksies.
Gedurende September kan jy suurlemoene en kumkwarte oes. Willie oes die Eureka suurlemoen, wat 'n gladde geel skil het. Hierdie boom dra heel jaar vrugte. Hy oes ook die Kaapse growwe skil, wat donkerder van kleur is en slegs begin somer vrugte dra. Oes kumkwatte wanneer hulle 'n diep oranje kleur het.